DOI: 10.14457/tu.the.2022.1351
title: กระบวนการทำงานของนักเขียนนวนิยายที่ตีพิมพ์เผยแพร่ผลงานด้วยตนเอง (self-publishing)

description: การค้นคว้าอิสระเรื่อง “กระบวนการทำงานของนักเขียนนวนิยายที่ตีพิมพ์เผยแพร่ผลงานด้วยตนเอง (Self-publishing)” มีวัตถุประสงค์เพื่อศึกษากระบวนการทำงานของนักเขียนนวนิยายที่ตีพิมพ์เผยแพร่ผลงานด้วยตนเอง และปัจจัยที่มีอิทธิพลต่อกระบวนการทำงานของนักเขียนนวนิยายที่ตีพิมพ์เผยแพร่ผลงานด้วยตนเอง โดยการศึกษาครั้งนี้เป็นการวิจัยเชิงคุณภาพ (Qualitative Research) ซึ่งใช้วิธีการสัมภาษณ์แบบเจาะลึก (In-Depth Interview) ในการเก็บรวบรวมข้อมูลผลการศึกษาพบว่าการจัดพิมพ์นวนิยายด้วยตนเองกับการทำงานผ่านสำนักพิมพ์มีความเหมือนในความแตกต่างกัน โดยในกระบวนการตีพิมพ์เผยแพร่ผลงานด้วยตนเองนั้นนักเขียนจะมีบทบาทหน้าที่เสมือนหลายฝ่ายของสำนักพิมพ์ สิ่งเหล่านี้ทำให้นักเขียนไม่สามารถเป็นเพียงนักเขียนแต่ต้องมีทักษะในด้านการบริหารงานเพื่อให้ตนเองสามารถทำหน้าที่หลายอย่างได้ด้วยตัวคนเดียวด้วย ทว่าก็ยังมีส่วนงานในบางกระบวนการที่นักเขียนไม่สามารถทำได้เอง จึงต้องว่าจ้างผู้เชี่ยวชาญภายนอกมาดำเนินการให้ สะท้อนให้เห็นกระบวนการทำงานของนักเขียนที่มีทั้งความเหมือนและแตกต่างกันเมื่อเทียบกับสำนักพิมพ์ โดยกระบวนการทำงานของนักเขียนในภาพรวมมีความคล้ายคลึงกับกระบวนการของสำนักพิมพ์ ตั้งแต่การสรรหาต้นฉบับตามความสนใจของนักอ่าน การบรรณาธิกรต้นฉบับให้มีเนื้อหาถูกต้องและเหมาะสม การออกแบบทั้งในส่วนหน้าปกและรูปเล่ม ก่อนนำไปจัดพิมพ์กับโรงพิมพ์ รวมถึงการทำการตลาดเพื่อทำกิจกรรมทางการตลาดและประชาสัมพันธ์เพื่อเข้าถึงกลุ่มนักอ่านและส่งเสริมการขายเพื่อแข่งขันในท้องตลาด โดยดำเนินการควบคู่ไปกับการจัดจำหน่ายหนังสือในรูปแบบรูปเล่มและรูปแบบอิเล็กทรอนิกส์ผ่านช่องทางทั้งทางออฟไลน์และออนไลน์ และตัดสินใจในกระบวนการตีพิมพ์โดยคำนึงถึงแนวโน้มที่จะสามารถจำหน่ายนวนิยายได้เป็นหลัก จึงให้ความสำคัญกับเนื้อหาที่เป็นที่สนใจและความต้องการของนักอ่าน ควบคู่กับการควบคุมต้นทุนให้ต่ำโดยยังคงคุณภาพที่นักอ่านยอมรับได้ อย่างไรก็ตามในความเหมือนก็มีรายละเอียดการทำงานในแต่ละกระบวนการที่ต่างกัน ซึ่งแสดงให้เห็นว่าการดำเนินการเพียงคนเดียวของนักเขียนทำให้ต้องว่าจ้างบุคคลภายนอกมาช่วยงานในส่วนที่ตนเองไม่ถนัด อีกทั้งเงินทุนที่มีจำกัดยังทำให้ต้องเลือกใช้วิธีที่เสียค่าใช้จ่ายน้อยและสะดวกมากที่สุด ทว่าการดำเนินการเพียงคนเดียวก็มีทำให้มีอิสระในการตัดสินใจในกระบวนการต่าง ๆ โดยมีกระแสดิจิทัลเอื้ออำนวยให้สามารถดำเนินการในงานส่วนที่สำนักพิมพ์เคยผูกขาดความสามารถในการดำเนินการ ขับเคลื่อนให้การตีพิมพ์เผยแพร่ผลงานด้วยตนเองขยับใกล้เคียงกับการตีพิมพ์ของสำนักพิมพ์ขนาดเล็กทั้งนี้การตีพิมพ์ด้วยตนเองทำให้นักเขียนมีสิทธิ์ขาดในการควบคุมกระบวนการจัดพิมพ์ทุกขั้นตอนด้วยตนเอง รวมถึงการแบกรับค่าใช้จ่ายในการตีพิมพ์ทั้งหมด นักเขียนจึงมีฐานะเป็นทั้งนักเขียนและเจ้าของกิจการ ซึ่งเห็นได้ว่ามีการดำเนินกิจการโดยมีเป้าหมายคือการจำหน่ายนวนิยายไปถึงมือนักอ่าน ความเป็นเจ้าของกิจการดังกล่าวนี้มี 2 สถานะ ได้แก่ สถาบันสาธารณะเพื่อรับใช้สังคม และองค์กรธุรกิจที่ต้องการรายได้เพื่อดำเนินธุรกิจ โดยเห็นความเป็นเจ้าของกิจการจากปัจจัยด้านความสนใจและความต้องการของนักอ่านและแรงกดดันทางเศรษฐกิจ ซึ่งให้ความสำคัญกับการสำเร็จในการขายนวนิยาย จึงคำนึงถึงปัจจัยด้านความสนใจและความต้องการของนักอ่านที่ทำให้ผลิตนวนิยายที่เป็นที่ชื่นชอบของกลุ่มนักอ่านเป้าหมาย ร่วมกับปัจจัยด้านแรงกดดันทางเศรษฐกิจเพื่อแข่งขันในตลาดได้โดยยังคงเอกลักษณ์งานเขียนของตน อีกทั้งยังแสดงให้เห็นความเป็นสถาบันสาธารณะผ่านบทบาทความเป็นนักเขียนในการทำงาน โดยจะเห็นได้จากปัจจัยด้านแรงกดดันทางสังคม และแหล่งข้อมูล เหตุการณ์ และบริบททางวัฒนธรรม ซึ่งสะท้อนให้เห็นอุดมการณ์ของความเป็นนักเขียนที่มีจรรยาบรรณในการนำเสนอเนื้อหาโดยมีความรับผิดชอบต่อสังคม นอกจากนี้การที่นักเขียนในฐานะเป็นเจ้าของกิจการที่ดำเนินการตีพิมพ์ด้วยตนเองจะสามารถตีพิมพ์ได้สำเร็จนั้นจำเป็นต้องมีทั้งทักษะในการจัดการที่นำมาใช้ในการบริหารการทำงานของตนเอง เพื่อประสานงานและทำงานร่วมกันกับฝ่ายปฏิบัติงานอื่น ๆ ได้อย่างราบรื่น อีกทั้งยังต้องบริหารเงินทุนที่มีจำกัดโดยควบคุมไม่ให้ขาดทุน และคัดเลือกต้นฉบับที่เป็นที่ต้องการของนักอ่านและมีแนวโน้มจะขายได้ซี่งมีผลกับรายได้ของกิจการโดยตรง นอกจากนี้ความสามารถทางวิชาชีพก็เป็นสิ่งจำเป็น โดยต้องมีความรู้และความสามารถในกระบวนการตีพิมพ์และการใช้อุปกรณ์และเทคโนโลยีเป็นเครื่องมือเพื่อช่วยให้นักเขียนใช้อุปกรณ์และเทคโนโลยีมาทำงานได้ง่ายและสะดวกขึ้น